kardosdrur/scandi-wiki huggingface dataset:
Gammel Vartov Vej

Gammel Vartov Vej er en ca. 500 meter lang gade på Ydre Østerbro. Det er en sidevej til Strandvejen, hvorfra den mod vest fortsætter til Ryvangs Allé og S-togsskinnerne. Gl. Vartovvej er en af tværvejene i det aflange Ryvangskvarter, der strækker sig mellem Strandvejen, Ryvangs Allé og Tuborgvej.

Gaden er navngivet omkring 1904 efter en gammel bebyggelse, Vartov. Ejendommen var i 1500-tallet en kongsgård, men blev i 1606 overdraget Det københavnske Helligåndshospital, som tog sig af fattige og syge. Placeringen af Helligåndshospitalet så langt uden for København var dog uhensigtsmæssig, og Stiftelsen flyttede omkring 1630 til et nyopført anlæg i en lille skanse ved Trianglen. Man tog navnet Vartov med, og har bibeholdt navnet for denne stiftelse i de følgende lokaliteter.

Navnet Vartov stammer fra den nedertyske imperativ (bydemåde) ware-to, der betyder ”pas på” eller "giv agt". Ifølge Ordbog over det Danske Sprog blev ware-to (varto) brugt som jagtråb, når jægerne skulle underrettes om, at de kunne vente løbende vildt. Imperativnavne stammer typisk fra 1600- og 1700-tallet og er ofte navne på kroer eller enlige huse. Kendte navne er Bi-lidt, Sluk-efter og Styrt-om.

I 1950'erne finder man på Gl. Vartov Vej det bedre borgerskab i vejviserne; skuespillerinder, en kunsthandler, en kunstmaler, to tegnere, en overlærer, flere direktører, og sågar en grevinde Moltke (i nr. 28).

Nævneværdige bygninger i gaden 

 Nr. 2: Villa fra 1915 af Axel Preisler og Einar Ambt.
 Nr. 7: Den italienske ambassade
 Nr. 8: Den sydafrikanske ambassade
 Nr. 14: Opført 1927 af arkitekt Cornelius Seydner. Er et fint eksempel på nyklassicisme.
 Nr. 16: Opført 1916, tegnet af arkitekt Povl Baumann. Er et fint eksempel på nyklassicisme. Ejendommen var i mange år hovedkvarter for KFUM-Spejderne i Danmark
 Nr. 18: Villa fra 1918 af Niels Rosenkjær, præmieret 1920 af Københavns Kommune. Nu den mexicanske ambassade.
 Nr. 20: Villa fra 1928, påbegyndt af Niels Rosenkjær og fuldført af Gotfred Tvede
 Nr. 22: Opført 1920, tegnet af arkitekt Aage Rafn og fredet. Huset er et fint eksempel på en nyklassicistisk villa med den pudsige detalje, at der ikke er nogen vinduer ud mod vejen. Her kan man i haveterrænet angiveligt se hvor Frederik 3.s karpedamme har været.
 Nr. 25A-29: Lille Tuborg, boligbebyggelse af Charles I. Schou fra 1933, præmieret af Københavns Kommune.

Litteratur 

 Knud-Erik Ziirsen, Birgit Weylandt, Johan Adam Linneballe (red.), Ryvangskvarteret: Et villakvarter i København, København: Ryvang Kvarterets Grundejerlag, i kommission hos Schierbeck Bøger 1997. 

Gader på Østerbro
Jørgen Essemann

Jørgen Essemann dæknavne: Krølle og Spar Es, (født 8. maj 1918 i Aarhus, død 1. oktober 1944 nær Neumünster) var en dansk styrmandselev og modstandsmand.

Essemann tilhørte under besættelsen modstandsgrupperne; "Vædderen", "Frie Danske" og "Holger Danske". Han var aktiv med efterretning, illegal presse og sabotage fra 1941 frem til han 10. marts 1943 sammen med fem andre overtog den civile minestrygeren "Søridderen" og stak af til Sverige. Han vendte senere på året tilbage til Danmark og blev arresteret af tyskerne i september 1943. Han blev skudt af tyskerne under jernbanetransport til Neuengamme 1. oktober 1944 i nærheden af Neumünster.

På Kildevældskolen, tidligere Vognmandsmarken Skole og Bryggervangen Skole, på Østerbro findes to mindetavler for tidligere elever som satte livet til under modstandskampen, Jørgen Essemann findes med på Vognmandsmarken tavlen. . Jørgen Essemann er også mindet på Mindemuren i Mindelunden i Ryvangen.

Referencer

Eksterne henvisninger 
 Biografi af Jørgen Essemann Frihedsmuseets Modstandsdatasbase
 Weltkriegsopfer.de – Kriegstote/r: Jørgen Essemann 

Danskere i 1900-tallet
Personer fra Aarhus
Modstandsfolk fra Danmark
Personer fra Danmark myrdet af Nazi-Tyskland
Restaurationen i England

Restaurationen var genindførelsen af monarkiet og kong Karl 2.s af Huset Stuart tronbestigelse i 1660 efter den Engelske Borgerkrig. Kong Karl 1. var blevet afsat og henrettet. Karl 1.s søn Karl 2. flygtede til eksil i Frankrig, men kom tilbage. Tiden efter kaldes også for Restaurationen.

England med Wales, Skotland og Irland var i personalunion, og på trods af at kun England er med navnet, fandt Borgerkrigen og restaurationen også sted i Skotland og Irland.

Englands historie
Flyvestation Avnø

Flyvestation Avnø lå på halvøen Avnø på Sydsjælland ved Avnø Fjord.
Her lå Flyveskolen, hvor man uddannede piloter til Flyvevåbnet.

Optagelsesprøven foregik ved Forsvarets Rekruttering på Flyvestation Værløse. Selve pilotuddannelsen stiller store krav til aspiranterne og indeholder flere stopprøver. Ved Flyveskolen fløj pilotaspiranterne tidligere i de Havilland Chipmunk, siden 1975 i T-17 Supporter fra SAAB. Efter endt uddannelse på Flyveskolen fortsætter piloternes uddannelse i USA, hvor de specialiseres i deres endelige flytype.
  

Flyveskolen flyttede til Karup i 1993, og i 2004 åbnede  Avnø Naturcenter i bygningerne.

Lokaliteter i Vordingborg Kommune
Arthur Nielsen (1914-1945)

Arthur Nielsen (19. januar 1914 i København - 28. februar 1945 i Hvidovre) var en dansk premierløjtnant og modstandsmand.

Arthur Nielsen tilhørte en militærmodstandsgruppe. Han var fra foråret 1944 chef for Københavnsledelsen afsnit 6, som udgjordes af Rødovre, Hvidovre, Glostrup og Brøndbyerne. Han var vinteren 1944/1945 gået under jorden og i seks måneder opholdt han sig i skjul i en villa på Kirkebroen 7 i Hvidovre. Gestapo havde opdaget skjulestedet, da Arthur Nielsen var blevet stukket. Efter en voldsom kamp i forbindelse med et arrestationsforsøg natten til 28. februar 1945 blev Arthur Nielsen, hans værtinde Agnes Andreasen og flere tyskere skudt. Gestapo gennemgravede husets have for at finde skjulte våben og sprængte til sidst hele huset i luften.

På Kildevældskolen (tidligere Vognmandsmarken Skole og Bryggervangen Skole på Østerbro) findes to mindetavler for tidligere elever som satte livet til under modstandskampen, Arthur Nielsen findes med på Bryggervangens tavle.. En mindesten er også rejst for bl.a. Arthur Nielsen og Carl Alfred Nielsen ved den sydlige ende af Biblioteksvej i Hvidovre.

Arthur Nielsen ligger begravet i det store gravfelt i Mindelunden i Ryvangen.

Kilder 
 Arthur Nielsen i Modstandsdatabasen
 – Kriegstote/r: Arthur Nielsen 

Modstandsfolk fra Danmark
Danskere i 1900-tallet
Personer fra København
Officerer fra Danmark
Personer fra Danmark myrdet af Nazi-Tyskland
Wuzhishan

Byen Wuzhishan  (kinesisk: 五指山市, pinyin:Wǔzhǐshān Shì) er en by på amtsniveau i  Folkerepublikken Kinas øprovins Hainan. Wuzhishan hører direkte under provinsregeringen. Der er 107.000 indbyggere i  Wuzhishan, der har et areal på 	1.129 km².

Byer på Hainan
Orla Jens Christian Hansen

Orla Jens Christian Hansen (27. april 1916 i Hellerup – 21. april 1945 i Hellerup) var en dansk maskinmester og modstandsmand.

Biografi 

Orla Jens Christian Hansen var søn af snedker Hans Christian Hansen og hustru Anna Marie Frederiksen. 

Han tilhørte modstandsgruppen Holger Danske, under afsnit 3, P. 6.  Han tilknyttedes modstandsbevægelsen på Østerbro omkring oktober 1944, hvor han deltog i flere aktioner i den følgende tid.

Den 21. april 1945 døde han i ildkamp på C.V.E. Knuths Vej 9 i Hellerup, under Gestapos forsøg på at anholde ham. I følge modstandsdatabasen besatte fire Gestapofolk villaen hvor han boede og ventede på at han kom hjem.

Efter hans død 

Efter befrielsen blev hans jordiske rester i Ryvangen opgravet og ført til Retsmedicinsk institut, og blev 29. august 1945 genbegravet i Mindelunden i Ryvangen, i det store gravfelt.

På Kildevældskolen, tidligere Vognmandsmarken Skole og Bryggervangen Skole, på Østerbro findes to mindetavler for tidligere elever som satte livet til under modstandskampen, Orla Jens Christian Hansen findes med på Bryggervangen tavlen..

Kilder 

 
 – Kriegstote/r: Orla Jens Christian Hansen 

Medlemmer af Holger Danske
Danskere i 1900-tallet
Personer fra København
Personer fra Danmark myrdet af Nazi-Tyskland
Qionghai

Byen Qionghai (kinesisk: 琼海市, pinyin: Qiónghǎi Shì) er en by på amtsniveau på den østlige del af øen og provinsen Hainan i Folkerepublikken Kina. Qionghai står direkte under provinsregeringen. I 1999 var der 442.780 indbyggere i Qionghai  og et areal på 1.692 km².

Residensen for Familie Cai (Cai jiazhai) i byen Bo'an er en seværdighed og et af Kinas fredede mindesmærker.

Eksterne kilder/henvisninger 

 Cai Family Luxurious Mansion  – English

Byer på Hainan
Axel Christensen

Axel Christensen alias "Lars Eriksen" (27. februar 1924 i København – 28. maj 1945 i København) var en dansk stud. jur. og modstandsmand.

Axel Christensen, som tilhørte Studenternes Efterretningstjeneste og modstandsgruppen Danskeren, deltog i organiseringen af illegale flugtruter til Sverige og var med til at udgive og distribuere det illegale blad "Studenternes Efterretningstjeneste". Han blev arresteret 19. december 1944 og var placeret i Vestre Fængsel og Frøslevlejren, inden han 16. februar 1945 sendtes til Dachau og senere til Neuengamme. Han blev hjemført med Røde Kors hvide busser, men døde af følgelidelser 28.maj 1945 kort efter hjemkomsten på Kommunehospitalet i København.

På Kildevældskolen, tidligere Vognmandsmarken Skole og Bryggervangen Skole, på Østerbro findes to mindetavler for tidligere elever, som satte livet til under modstandskampen, Axel Christensen findes med på Vognmandsmarken-tavlen.. 

Axel Christensen ligger begravet på Sorgenfri Kirkegård.

Kilder 
 Axel Christensen i Modstandsdatabasen
 Axel Christensen i Frøslevlejrens fangekartotek
 Weltkriegsopfer – Axel Christensen

Referencer

Eksterne henvisninger 
 

Modstandsfolk fra Danmark
Danskere i 1900-tallet
Personer fra København
Ofre for nazismen fra Danmark
Without Me

"Without Me" er en sang af den amerikanske rapper Eminem. Den blev udgivet som første single fra hans fjerde album, The Eminem Show, i 2002 og genudgivet på hans greatest hits-album Curtain Call: The Hits i 2005. "Without Me" er et af Eminems mest succesfulde singler og opnåede en andenplads i USA og førstepladser i mange lande verden over.

Indhold 
Sangen blev Eminems tilbagevenden til musikscenen efter det vellykkede album The Marshall Mathers LP. Sangen var tænkt som en opfølger til "The Real Slim Shady" og siger essentielt, at han er tilbage for at redde verden. Der henvises også til Eminems rolle i musikindustrien og hans indvirkning på kulturen.

Sangen parodierer en række af Eminems kritikere, heriblandt Dick Cheney og hans kone Lynne Cheney, det amerikanske tv-nævn (FCC), musikkanalen MTV, Chris Kirkpatrick, Limp Bizkit og Moby. I sangen sammenlignes Eminem med Elvis Presley som en hvid mand, der slog igennem kommercielt, i en overvejende afro-amerikansk kunstform. I en linje i sangen angriber han også sin egen mor for retssagen hun førte mod ham for teksterne i hans debutsingle "My Name Is".

De første ord i sangen, "Two trailer park girls go round the outside...", er baseret på singlen "Buffalo Gals" af Malcolm McLaren, mens introduktionen – "Obie Trice, real name, no gimmicks" – er samplet fra Obie Trice-sangen "Rap Name".

"Without Me" var Eminem mest succesfulde single på dette tidspunkt. Sangen nåede nummer et på hitlister i forskellige lande, herunder Storbritannien, Australien og New Zealand. Den nåede også andenpladsen på USA's Billboard Hot 100. "Lose Yourself", "Crack a Bottle", "Not Afraid" og "Love the Way You Lie" er de eneste af hans sange, der nogensinde er nået højere end "Without Me" på Hot 100, da de alle nåede førstepladsen.

Musikvideo 
Musikvideoen til sangen har en række temaer bygget op omkring sangens tekst. Blandt andet ses Eminem og Dr. Dre som parodier på tegneseriefigurer, heriblandt Batman, Robin og Blade. De forsøger at redde et barn, der har købt en kopi af The Eminem Show – en kopi, der har en mærkat til at advare forældre om, at indholdet kan være skadeligt for børn. Eminem og hans følge skynder sig til undsætning, inden barnet sætter cd'en i afspilleren. De formår at få cd'en fra ham og viser ham derefter, at der findes "eksplicit lyrik" på cd'en. Pornostjernen Jenna Jameson og fitnessmodellen Kiana Tom vises i seng med Eminem i starten af videoen.

Videoen fik MTV Video Music Awards for "Årets video", "Bedste mandlige video", "Bedste rap-video" og "Bedste instruktion". Den vandt også "Best Short Form Music Video" til Grammy Awards 2003.

Klip af videoen til "Without Me" kan ses i en række andre musikvideoer, herunder 50 Cent's "In da Club" og Tony Yayo's "I Know You Don't Love Me".

Hitlister og slag

Hitlister

Årslister

Årti-liste

Certifikationer

Chart successions 

|}

Referencer 

Sange fra 2002
Singler fra 2002
Eminem-sange
Nummer-et hits i Storbritannien
The Sims 2: Holiday Edition (2006)

The Sims 2: Holiday Edition (2006) er et spil fra EA til the sims 2.omfatter The Sims 2 og The Sims 2: Happy Holiday Stuff med igen flere ting med.udviklet af maxis og udgivet af EA.og udkom i nordamerika 2006 7 november og blev bedømt til teen af ESRB.desuden udkom den kun til Windows.

2: Holiday Edition (2006)
Computerspil fra 2006
Carl Anders Christiansen

Carl Anders Christiansen  alias Plys (7. marts 1918 i København – 30. april 1945 på Frederiksberg) var en dansk chauffør og modstandsmand.

Carl Anders Christiansen var under besættelsen aktiv med sabotage for den danske modstandsbevægelse, hvilket gjorde at han blev tvungen til, at gå under jorden i begyndelsen af 1945. Han deltog 29. april 1945 i en af BOPA organiserede sabotageaktioner i Tårbæk, men ved eksplosionen og den efterfølgende brandudvikling blev han skadet så alvorligt, at han døde på det tyske lazaret på Nyelandsvej på Frederiksberg den efterfølgende nat. Hans lig blev senere fundet begravet i Ryvangen, men blev efter familiens ønske ført til Bispebjerg Kirkegård og begravet der 27. maj 1945.

På Kildevældskolen, tidligere Vognmandsmarken Skole og Bryggervangen Skole, på Østerbro findes to mindetavler for tidligere elever som satte livet til under modstandskampen, Carl Anders Christiansen findes med på Bryggervangen tavlen.. Han findes også blandt de navnene på 91 personer ved den store mindeplade, midt i det store gravfelt i Mindelunden i Ryvangen.

Kilder 
 Carl Anders Christiansen i Modstandsdatabasen
 Weltkriegsopfer – Carl Anders Christiansen 

Modstandsfolk fra Danmark
Danskere i 1900-tallet
Personer fra København
Bachs juleoratorium

Bachs juleoratorium, ofte blot kaldt Juleoratoriet (tysk: Weihnachtsoratorium, BWV 248) er et af de mest berømte og spillede sakrale værker af den tyske komponist Johann Sebastian Bach samt det mest kendte juleoratorium. Det blev komponeret til juledagene 1734-1735, mens Bach var kantor i Thomaskirken i Leipzig.

I virkeligheden er værket ikke et enkeltstående oratorium, men en cyklus af seks kantater for juletiden, nemlig de dengang tre julefestdage (25., 26. og 27. december, fødselshistorien jf. Lukasevangeliet 2,1-20), nytårsdag (omskæringen og navngivningen, jf. Lukasevangeliet 2,21), søndag efter nytår og Helligtrekongersdag (6. januar, jf. Matthæusevangeliet 2,1-12).

I nutiden fremføres værket oftest i sin helhed eller i to eller tre dele.

I Danmark er værket blevet opført af Københavns Drengekor hver jul siden 1974. Derudover synger Københavns Kantatekor, Herning Kirkes Drengekor, Sct. Clemens Drengekor og Treenighedskirkens Drengekor juleoratoriet på skift med Händels Messias.

Værker af Johann Sebastian Bach
Oratorier
Kirkemusik
Damien Hirst

Damien Steven Hirst (født 7. juni 1965 i Bristol) er en engelsk kunstner og det mest prominente medlem af konceptkunstnersammenslutningen Young British Artists, der dominerede Storbritanniens kunstscene i 1990'erne. 

Hirst er uddannet fra Goldsmith's College i London i 1989 og blev kendt i 1990'erne efter at den berømte kunstsamler Charles Saatchi havde erhvervet en del af hans værker. 

Mange af Hirsts værker tager udgangspunkt i naturvidenskaben. Han er blandt andet kendt for en skulpturserie, hvor forskellige dyr er konserveret. Heri indgår The Physical Impossibility of Death in the Mind of Someone Living fra 1991, hvor en 18 fod lang tigerhaj er konserveret i formaldehyd i en glasmontre. Hirst fik megen medieopmærksomhed omkring dette og de øvrige værker, hvori døden ofte er en central del. Med værket fortsættes nature morte-traditionen fra billedkunsten, og det går igen i andre værker, f.eks. Pharmacy fra 1992, der er udstillet på Tate Modern.

I 1995 vandt Hirst Turnerprisen. 

Danske Arken har udstillet nogle af hans værker. Untitled (Birthday Card) fra 2001 findes i museets permanente samling.

Eksterne henvisninger
 Damien Hirsts hjemmeside 

Kunstnere fra England
Personer fra Bristol
Briter i 1900-tallet
Briter i 2000-tallet
Preben Gylche

Preben Gylche alias Robert Olsen (født 30. januar 1927 i København, død 27. februar 1945 i København) var en blikkenslager og medlem af modstandsgruppen BOPA.

Preben Gylche blev anholdt og såret af Gestapo ved en afvæbningsaktion i Scala i København 8. februar 1945. Han blev dødsdømt ved en tysk standret i København og ført til Ryvangen den 27. februar 1945, hvor han blev henrettet sammen med ni andre.

Preben Gylche blev den 29. august 1945 begravet i det store gravfelt i Mindelunden i Ryvangen. Hans far Carl Gylche, som var politimand, døde i Buchenwald koncentrationslejr under deportationen af det danske politi.

Kilder 

 
 Weltkriegsopfer.de – Kriegstote/r: Preben Gylche 

Danskere i 1900-tallet
Personer fra København
Henrettede i Danmark af den tyske besættelsesmagt under 2. verdenskrig
Medlemmer af BOPA
Henrettede personer fra Danmark
Ummagumma

Ummagumma er et dobbeltalbum af Pink Floyd, udgivet i 1969 af Harvest og EMI i Storbritannien og Harvest og Capitol i USA. Disk A er et livealbum bestående af deres normale spilleliste på daværende tidspunkt, mens disk B indeholder individuelle kompositioner fra hvert bandmedlem indspillet som et studiealbum.

Pink Floyd-album
Album fra 1969
Dobbeltalbum
Translatør

Translatør er en titel for en oversætter.

For at kunne bruge titlen translatør, skulle man tidligere have beskikkelse fra Erhvervs- og Selskabsstyrelsen. Beskikkelsesordningen ophørte den 1. januar 2016, hvilket betyder, at titlen translatør ikke længere er en beskyttet titel: »Enhver kan dermed pr. 1. januar 2016 benytte betegnelsen translatør. Alle beskikkelser bortfalder pr. 1. januar 2016, og samtidig slettes det offentlige register over translatører på Virk Data«.

Med betegnelsen translatør forstår man normalt en person, som oversætter skriftligt, mens man med en tolk opfatter en person, som oversætter mundligt.

Tidligere regler 
Tidligere kunne titlen som »statsautoriseret translatør« kun opnås ved en cand.ling.merc. eksamen som translatør og tolk. Før det var kravet en eksamen som cand.interpret. I dag beskriver cand.ling.merc.-uddannelsen på Aarhus Universitet, at man via valgfagene kan opnå titel af »'uddannet translatør', som har erstattet den hidtidige titel 'statsautoriseret translatør og tolk'«.

Andre måtte heller ikke benytte danske eller udenlandske betegnelser, der var egnet til forveksling hermed. En person med titlen statsautoriseret translatør og tolk kunne lave såkaldte bekræftede oversættelser, hvor translatøren gav sin garanti for kvalitet og overensstemmelse mellem den oversatte og den originale tekst.

Til dette kunne translatøren få et særligt stempel fra Erhvervs- og Selskabsstyrelsen.

Kilder 

Stillingsbetegnelser
Edith Cavell

Edith Louisa Cavell (4. december 1865 – 12. oktober 1915) var en engelsk sygeplejerske, der især er kendt for sit virke under 1. verdenskrig. Trods sin engelske afstamning arbejdede hun på et Røde Kors-hospital i Bruxelles, mens dette var besat af Tyskland, og hun behandlede både britiske og tyske soldater. 

Cavell frygtede at hendes engelske og franske patienter kunne risikere henrettelse af de tyske styrker. Derfor smuglede hun gennem krigen op mod 200 af dem ud af landet. Til sidst blev hendes aktiviteter dog opdaget af tyskerne, der tog Cavell til fange og dømte hende til døden. Trods forsøg fra amerikanske og spanske myndigheder på at omstøde dommen blev Edith Cavell skudt d. 12. oktober 1915. 

Den franske sangerinde Édith Piaf er opkaldt efter Cavell.

Kilder 
 Fagskriftet Sygeplejersken, nr. 6, 2010, s. 23. Udgivet af DSR.

Eksterne henvisninger 

 Værker om Edith Cavell på Internet Archive

Sygeplejersker
Briter i 1. verdenskrig
Personer henrettet ved skydning
Skyteam (virksomhed)

Skyteam er et kinesisk knallertmærke med fokus på produktion af klassiske knallerter i en moderne udgave. Desuden laver de ATV'er, cross-motorcykler, motorcykler og i begrænset omfang pedalbiler til børn.

Deres produkter er 4-taktere og er kendt for en god mekanisk kvalitet.

Firmaet blev startet i 1999 og i 2003 blev de første modeller, Dax og Monkey, hentet til Danmark. Siden er der kommet flere til, og til Danmark importeres nu følgende modeller:
Monkey (kopi af Honda Monkey)
Dax/Skymax (kopi af honda Dax)
PBR (kopi af Honda ZB50)
T-rex (kopi af Suzuki RV90 'VanVan')
Off Roader (eget design)

Fabrikken udvikler løbende nye modeller som bliver udstillet på to internationale motorcykelshows i henholdsvis Europa og USA. Deres produkter eksporteres til bl.a. Europa, USA, Australien, Afrika, Mellemøsten m.m.

Eksterne henvisninger 
 www.skyteam.cn – Fabrikkens hjemmeside
 www.skyteam-dk.dk  – Den danske repræsentant på nettet

Knallertmærker
Køretøjsproducenter fra Kina
Motorcykelmærker
Valborg Hjort

Valborg Sofie Hjorth (8. oktober 1884 i Rønne - 4. juni 1970) var en dansk sygeplejerske, der udførte exceptionelt arbejde under 1. verdenskrig og den Spanske Syge. Valborgh Hjorth var datter af keramikeren Lauritz Hjorth, der ejede L. Hjorth's Terracottafabrik i Krystalgade i Rønne på Bornholm.

Hjælpearbejde før og under 1. Verdenskrig 
Gennem sit liv havde Valborg Hjorth arbejdet flere steder som sygeplejerske. Under 1. Balkankrig i 1912 arbejdede hun i Tyrkiet, og i 1915 var hun i Belgien i begyndelsen af 1. Verdenskrig. I 1916 arbejdede hun på et dansk hospital i Sankt Petersborg i Rusland og kom siden til Estland. I 1917-1918 arbejdede hun i Horserød lazaretlejr i Danmark, hvor hun passede soldater. Hen mod krigens slutning kom 300-400 franske fanger til lejren. De var blevet ramt af gasangreb og var slemt tilskadekomne; mange var blinde, havde mistet øjne eller øjenlåg. Samtidig med dette var Danmark ramt af den Spanske Syge, og både patienter og personale i lazaretlejren blev ramt. Valborg Hjorth var blandt de få, der ikke blev smittet med sygdommen. Hun sendte bud efter mere personale fra bureauer i København, men da flere af disse blev ramt af sygdommen kort efter ankomst til lejren holdt man snart op med at sende flere til lejren. Derfor måtte Hjort stå for plejen af både patienter og personale sammen med nogle få kolleger. 

I 1920 arbejdede Valborg Hjorth i lazaretlejren ved Hald i Jylland, en lejr der også var blevet ramt af den Spanske Syge. I denne lejr var der ca. 1700 plejekrævende fanger, og Hjorth varetog opgaven sammen med en enkelt anden, unavngiven sygeplejerske. De to skiftedes til at sove og passe de mange patienter. Hjorth skrev senere om opholdet i Hald at "det var en underlig følelse at sidde i sygebarakken om natten – som eneste kvinde – for åben dør – midt i en samling på 1.700 bolsjevikker."

Efter 1. verdenskrig arbejde Valborg Hjorth fra 1920-1943 som oversygeplejerske på Blykobbe Tuberkulosesanatorium på Bornholm. Herefter gik hun på pension. Valborg Hjorth var ugift.

Dekorationer 
For sit arbejde under 1. Verdenskrig blev hun dekoreret med følgende medaljer:

 Mindetegn for Dansk Krigsfangehjælp under 1. Verdenskrig
 Belgisk Røde Kors Fortjenstmedalje
 Det Estiske Frihedskors af 3. Klasse, 1. Grad
 Belgisk Mindemedalje for 1. Verdenskrig - Médaille Commemorative de la Campagne 1914-1918
 Estisk Røde Kors Medalje fra 1. Verdenskrig

Arkiv 
Valborg Sofie Hjorth efterlod sig et arkiv med korrespondance, manuskripter, avisudklip og fotografier som i dag opbevares på Bornholms Museum (Museumssag BM 3594). Desuden findes en række fotografier og enkelte genstande på Dansk Sygeplejehistorisk Museum i Kolding.

Hun er begravet i familiegravstedet på Rønne Kirkegård.

Sygeplejersker fra Danmark
Danskere i 1. verdenskrig
Personer fra Rønne